M. Sabolová, poslankyňa: (2009-04-23):
Moje prvá interpelácia smeruje na pána ministra zdravotníctva, ktorého interpelujem vo veci rozhodnutia príkazu riaditeľa Fakultnej nemocnice s poliklinikou Bratislava o zasielanie všetkých vzoriek zo všetkých kliník v Nemocnici sv. Cyrila a Metoda na bioptické vyšetrenia v novovzniknutej súkromnej neštátnej patológii Histopatológia, s. r. o. Po lustrácii v Obchodnom registri som zistila, že táto spoločnosť má sídlo na Antolskej, teda priamo v Nemocnici sv. Cyrila a Metoda. Pán minister, ako doteraz fungovalo bioptické vyšetrovanie vzoriek? Pán minister, ktoré zariadenia, štátne, či neštátne, vykonávali vyšetrenia týchto vzoriek? Histopatológia, s. r. o. bola vybraná na základe výberového konania alebo ponúka také nízke ceny za vyšetrenia, že to viedlo riaditeľa Fakultnej nemocnice Ing. Vaďuru k vydaniu príkazu zo dňa 22. apríla 2009, teda včera, pre Nemocnicu sv. Cyrila a Metoda, kde odporúča, čítam priamo z príkazu, „spolupracovať pri spracovávaní vzoriek výlučne so spoločnosťou Histopatológia, s. r. o. Toto nariedenie sa týka vzoriek odobratých od poistencov Všeobecnej zdravotnej poisťovne. Dnešným dňom 21. apríla sa prestávajú odovzdávať vzorky na spracovanie od poistencov Všeobecnej zdravotnej poisťovne spoločnosti Alfa Medical. Zástupca riaditeľa MUDr. Sýkora urobí nevyhnutné organizačné opatrenia, aby nedochádzalo k nedorozumeniam a aby odovzdávanie a preberanie vzoriek bolo jednoznačné, adresné, kontrolovateľné a v súlade s týmto rozhodnutím, čiže výlučne pre Histopatológiu. S týmto rozhodnutím musia byť oboznámení všetci vedúci pracovníci dotknutých medicínskych odborov.“ Pre mňa je aj ďalšia skutočnosť veľkou otázkou. Pre novovzniknutý subjekt, kedy nie je dostatok zdrojov v zdravotnom poistení a uzatvárame zmluvy s neštátnym subjektom. „Podpísanie zmluvy medzi Spoločnou zdravotnou poisťovňou a spoločnosťou Histopatológia, s. r. o. očakávame tento týždeň, ostatné zdravotné poisťovne, okrem Zdravotnej poisťovne Dôvera by zmluvu mali podpísať do konca mesiaca. Dovtedy akékoľvek spracovanie mimo rámca uzatvorenej zmluvy ide na ťarchu dodávateľa Histopatológia,  s. r. o.“ Vážený pán minister, opätovne sa pýtam, bola Histopatológia,  s. r. o. ako novovzniknutý neštátny subjekt vybratá na základe výberového konania za takú výhodnú cenu pre nemocnice s účasťou štátu? Moja druhá interpelácia smeruje na pána predsedu vlády, nakoľko nemôžem interpelovať priamo pani predsedníčku Štatistického úradu. Vážený pán premiér, interpelujem vás otázkou, aké dôvody vedú predsedníčku Štatistického úradu na zrušenie Ústavu pre výskum verejnej mienky a tým sa zdá, že aj zamedzenie možnosti vykonávať prieskumy verejnej mienky v rôznych oblastiach? Ústav pre výskum verejnej mienky je organizačným útvarom Štatistického úradu, ktorý sa podieľal na výskume napríklad aj takýchto otázok: Ochrana osobných údajov v informačných systémoch z pohľadu občanov. Je to správa z prieskumu verejnej mienky. Názory občanov na zavedenie spoločnej meny euro v novembri 2008. Tiež informatívna správa z prieskumu verejnej mienky atď. Dalo by sa to na stránke Štatistického úradu načítať. Z verejných informácií som sa dozvedela, že predsedníčka Štatistického úradu pani Benkovičová k 1. máju 2009 ruší Ústav pre výskum verejnej mienky, odvolávajúc sa na Európsky parlament a jeho nariadenie, na základe ktorého sa rozhodla ústav zrušiť. Podľa nej vraj Brusel namieta, že na Slovensku sa ešte vykonávajú prieskumy o politických otázkach. Môžem súhlasiť, že prieskumy o politických stranách sa v krajinách Európskej únie nevykonávajú, len na Slovensku. Ale to neznamená, že nám Brusel nariadil zrušenie Ústavu pre výskum verejnej mienky. Na základe preštudovaní nariadenia Európskeho parlamentu a Rady č. 223/2009 z 11. marca 2009 som sa s takýmto zákazom nestretla. Vážený pán premiér, ako sa bude naďalej podieľať Štatistický úrad na prieskumoch verejnej mienky v Slovenskej republike pri rôznych vážnych otázkach, ak zrušíme Ústav pre prieskum verejnej mienky? Je to vec organizačnej zmeny a tým výmeny ľudí alebo je to zámer úplne zrušiť akékoľvek prieskumy? Ďakujem za pozornosť.